text: To er fængslet i sag om grov bandevold 
  25 august 2018 kl. 14.02
  Flere anholdelser efter knivdrama i Esbjerg. Politiet efterforsker fortsat bandeuroen. 
  Syd- og Sønderjyllands Politi er nået et betydeligt skridt videre i opklaringen af et voldeligt overfald mod to personer på henholdsvis 21 og 24 år i Esbjerg. Det skriver politiet i en pressemeddelelse.
  Hændelsen fandt sted søndag den 12. august i krydset Sædding Ringvej – Smedevej i Esbjerg, hvor flere personer stod bag overfaldet, og hvor der også blev brugt en kniv.
  Politiet vurderer, at overfaldet var en del af den verserende konflikt mellem to bander i Esbjerg.
  To anholdelser på to dage
  Politiet har nu foretaget to anholdelser umiddelbart efter hinanden.
  En 28-årig mand blev anholdt torsdag klokken 10.19 og sigtet for overtrædelse af straffelovens paragraf 245 om "kvalificeret vold" i forbindelse med et knivstikkeri mod den 24-årige.
  Fredag fremstillede anklagemyndigheden den sigtede i et lukket grundlovsforhør ved Retten i Esbjerg, hvor han blev varetægtsfængslet i fire uger. Den 28-årige nægter sig skyldig.
  Ny anholdelse
  Anholdelsen skabte et nyt grundlag for efterforskningen, der førte til endnu en anholdelse. Fredag klokken 17.45 blev en anden 28-årig mand anholdt i Esbjerg.
  Han er også sigtet efter straffelovens paragraf 245 om "kvalificeret vold" i forbindelse med overfaldet. Ved et lukket grundlovsforhør i dag nægtede han sig skyldig, men blev også varetægtsfængslet i fire uger.
  Stort fokus
  Politiinspektør Jens Langdal fra Syd- og Sønderjyllands Politi understreger, at politiet har et stort fokus på konflikten mellem grupperne, og de hændelser, der har været.
  Politiinspektør Jens Langdal, Syd- og Sønderjyllands Politi.: "Vi sender et klart signal til grupperingerne om, at vi ikke tolererer hændelserne."
  - Vi efterforsker intensivt. Fængslingerne er et led i vores overordnede indsats på området. Og vi sender et klart signal til grupperingerne om, at vi ikke tolererer hændelserne, siger han.
  Syd- og Sønderjyllands Politi samt anklagemyndigheden har ikke yderligere oplysninger til pressen, da efterforskningen stadig er i gang.
  
  